Ye hue uno d'os chuegos de mesa mas conoixitos y practicatos, estando federatos en asociacions de  chugadors alto u baixo 7,5 millons de presonas. D'antis mas se gosaba chugar presencialment, pero quan amanixió o correu tamién se feban partitas d'o chuego por correspondencia, una practica prou estendillata con as nuevas tecnolochías, que permiten chugar por Internet u a traviés d'o correu electronico. Antiparte, dende o sieglo XIX s'establioron as primeras competicions internacionals d'axedrez, organizatas por as federacions d'o chuego, considerando-se que o primer campeón mundial d'axedrez estió Wilhelm Steinitz. Actualment, a mayor competición internacional ye a Olimpiada d'axedrez, una competición de traza bianual organizata por a Federación Internacional d'Axedrez (FIDE por as suyas sieglas en francés, Fédération Internationale des Échecs, establita en 1924). En 2001 o Comité Olimpico Internacional reconoixió l'axedrez como un esporte. Antiparte, o 19 de noviembre de cada anyada ye o Día Internacional de l'Axedrez, establito ta conmemorar a naixencia d'o chugador cubano José Raúl Capablanca, a qui se considera como uno d'os millors chugadors d'axedrez de totz os tiempos.